Predkladacia správa

Ministerstvo kultúry Slovenskej republiky predkladá na rokovanie vlády SR materiál týkajúci sa „Návrhu  na vyčlenenie finančných prostriedkov na zabezpečenie dofinancovania a následnej prevádzky novostavby Slovenského národného divadla“. 
Po niekoľkoročnej diskusii súvisiacej so spôsobom dofinancovania novostavby Slovenského národného divadla (ďalej len „novostavba“) a jej následného využívania, bol zvolený konečný variant, v  ktorého zmysle bude správcom novostavby po jej kolaudácii Slovenské národné divadlo (ďalej len „SND“) ako príspevková organizácia štátu. 
Na základe spoločných rokovaní medzi ministerstvom kultúry a vedením SND bol vypracovaný časový harmonogram presťahovania generálneho riaditeľstva a umeleckých súborov do novostavby, skúšobnej prevádzky a následného oficiálneho sprístupnenia pre širokú verejnosť, pričom bolo schválené, že SND uvoľní priestory predanej sídelnej budovy generálneho riaditeľstva SND na Gorkého ulici a zároveň priestory Divadla Pavla Orságha Hviezdoslava.
V súčasosti dobe sa na základe kolaudačného plánu ukončuje celková výstavba tejto  investičnej akcie a zároveň sa pripravujú podmienky na jej následné využívanie jednotlivými umeleckými telesami SND. 
Proces kolaudácie však poukázal na skutočnosť, že na jeho úspešnú realizáciu sú   nevyhnutné ďalšie finančné prostriedky, ktoré súčasný investor, Správa kultúrnych zariadení MK SR (ďalej len „SKZ“), nemohol počas výstavby predpokladať. Obsahom tohto materiálu je podrobné vyčíslenie nákladov vo výške 160 000 000,- Sk, bez ktorých pridelenia nebude možno skolaudovať a následne prevádzkovať a užívať novostavbu SND v stanovených termínoch. 
Predkladaný materiál má dopad na štátny rozpočet vo výške 160 000 000,- Sk. 
Materiál bol predložený do medzirezortného pripomienkového konania, v rámci ktorého boli vznesené zásadné pripomienky zo strany Ministerstva financií SR. Tieto zásadné pripomienky boli odstránené na rozporovom konaní 23. mája 2006 a zapracované do materiálu. Na rokovanie vlády SR sa materiál predkladá po  bez rozporov .